A4-0105/99

Ψήφισμα σχετικά με την ανάγκη τροποποίησης και μεταρρύθμισης του συστήματος ιδίων πόρων της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη το άρθρο 148 του Kανονισμού του,

- έχοντας υπόψη την έκθεση με τίτλο «Χρηματοδότηση της Ευρωπαϊκής Ένωσης - Έκθεση της Επιτροπής σχετικά με τη λειτουργία του συστήματος ιδίων πόρων», (COM(98)0560 - C4-0579/98),

- έχοντας υπόψη τη Συνθήκη για την Ίδρυση της Ευρωπαϊκής Κοινότητας και ιδίως το άρθρο 201 (μελλοντικό άρθρο 269) καθώς και τη Συνθήκη για την Ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 173,

- έχοντας υπόψη την απόφαση 70/243/ΕΚΑΧ της 21ης Απριλίου 1970 σχετικά με την αντικατάσταση των χρηματικών συνεισφορών των κρατών μελών από τους ιδίους πόρους των Κοινοτήτων ((ΕΕ L 94 της 28.4.1970, σελ. 19.)) και ειδικότερα το άρθρο 4 αυτής, βάσει του οποίου «από 1ης Ιανουαρίου 1975, ο προϋπολογισμός των Κοινοτήτων, υπό την επιφύλαξη άλλων εσόδων, χρηματοδοτείται εξ ολοκλήρου από πόρους των Κοινοτήτων»,

- έχοντας υπόψη το ψήφισμά του σχετικά με το νέο σύστημα ιδίων πόρων της Ευρωπαϊκής Ένωσης, της 21ης Απριλίου 1994 ((ΕΕ C 128 της 9.5.1994, σελ. 363.)), καθώς και το ψήφισμά του της 22ας Νοεμβρίου 1990 σχετικά με τη μελλοντική χρηματοδότηση της Ευρωπαϊκής Ένωσης ((ΕΕ C 324 της 24.12.1990, σελ. 243.)),

- έχοντας υπόψη το ψήφισμά του της 4ης Δεκεμβρίου 1997 σχετικά με την ανακοίνωση της Επιτροπής με τίτλο «Ατζέντα 2000: το δημοσιονομικό πλαίσιο της Ένωσης 2000-2006 - Σύστημα μελλοντικής χρηματοδότησης» (COM(97)2000 - C4-0372/97) ((ΕΕ C 388 της 22.12.1997, σελ. 31.)),

- έχοντας υπόψη την απόφαση 94/728/EK που έλαβε το Συμβούλιο στις 31 Οκτωβρίου 1994 σχετικά με το σύστημα των ιδίων πόρων της Ευρωπαϊκής Κοινότητας ((ΕΕ L 293 της 12.11.1994, σελ. 9.)),

- έχοντας υπόψη την μελέτη με θέμα τους ιδίους πόρους που εκπονήθηκε κατά παραγγελία της Γενικής Διεύθυνσης Μελετών του το Σεπτέμβριο του 1997,

- έχοντας υπόψη την ειδική έκθεση αριθ. 6/98 του Ελεγκτικού Συνεδρίου σχετικά με τον απολογισμό του συστήματος των πόρων της ΕΕ που βασίζονται στο ΦΠΑ και στο ΑΕΠ ((ΕΕ C 241 της 31.7.1998, σελ. 58.)),

- έχοντας υπόψη την ειδική έκθεση αριθ. 9/98 του Ευρωπαϊκού Ελεγκτικού Συνεδρίου σχετικά με την προστασία των οικονομικών συμφερόντων της Ευρωπαϊκής Ένωσης όσον αφορά τον ΦΠΑ επί των ενδοκοινοτικών συναλλαγών ((ΕΕ C 356 της 20.11.1998, σελ. 1)),

- έχοντας υπόψη τη μελέτη για τη μεταρρύθμιση του συστήματος των ιδίων πόρων και τις καθαρές συνεισφορές των κρατών μελών στον προϋπολογισμό της ΕΕ, η οποία εκπονήθηκε για λογαριασμό της Γενικής Διεύθυνσης Μελετών του τον Οκτώβριο του 1998,

- έχοντας υπόψη την έκθεση της Επιτροπής Προϋπολογισμών καθώς και τις γνωμοδοτήσεις της Επιτροπής Εξωτερικών Οικονομικών Σχέσεων, της Επιτροπής Θεσμικών Θεμάτων και της Επιτροπής Ελέγχου του Προϋπολογισμού (A4-0105/99),

A. εκτιμώντας ότι το σύστημα των πόρων για τη χρηματοδότηση της δημόσιας διοίκησης και του ελέγχου της χρησιμοποίησης τους αποτελεί μία από τις βασικές συνιστώσες κάθε κοινοβουλευτικής δημοκρατίας,

Β. εκτιμώντας ότι το σύστημα των κοινοτικών ιδίων πόρων αποτελεί βασικό στοιχείο της διαδικασίας πολιτικής οικοδόμησης της ΕΕ,

Γ. εκτιμώντας ότι η χρηματοδότηση των στόχων της Ευρωπαϊκής Ένωσης πρέπει να πραγματοποιείται από ιδίους πόρους και ότι η αρχή της «δίκαιης επιστροφής» κατά τη χρηματοδότηση στόχων από τον προϋπολογισμό αποτελεί ακατάλληλο κριτήριο το οποίο αντιβαίνει στις αρχές της Συνθήκης και έχει απορριφθεί από το Ευρωπαϊκό Κοινοβούλιο με το προαναφερθέν ψήφισμά του της 4ης Δεκεμβρίου 1997[semigr ] εκτιμώντας ότι η διαμόρφωση του προϋπολογισμού από πλευράς εσόδων και δαπανών πρέπει να τηρεί τις αρχές της δικαιοσύνης και της αλληλεγγύης, καθώς και ότι οι αρχές αυτές πρέπει να τηρηθούν κυρίως εν όψει της διαδικασίας της διεύρυνσης,

Δ. εκτιμώντας ότι έως σήμερα τα έσοδα της Κοινότητας από ιδίους πόρους έχουν επαρκέσει για τη χρηματοδότηση των δραστηριοτήτων και της εφαρμογής των διαφόρων πολιτικών της Ευρωπαϊκής Ένωσης,

Ε. εκτιμώντας ότι το σύστημα των ιδίων πόρων έχει υποστεί επανειλημμένως τροποποιήσεις ενώ συγχρόνως έχουν καθιερωθεί διαφορετικά κατώτατα όρια περιορισμού και συντελεστές υπολογισμού, μερικοί από τους οποίους μολονότι ανταποκρίνονται καλύτερα στην οικονομική αποδοτικότητα των κρατών μελών έχουν δυσχεράνει τη διαφάνεια και την επαληθευσιμότητα του συστήματος και μεταβάλει τους αρχικούς στόχους,

ΣΤ. επισημαίνοντας ότι το Κοινοβούλιο ζητούσε ανέκαθεν οι κοινοτικοί ίδιοι πόροι να είναι σαφείς και διαφανείς για τους ευρωπαίους φορολογούμενους, καθώς και ότι το Κοινοβούλιο για λόγους δημοκρατικής ευθύνης πρέπει να μετέχει στη διαδικασία λήψης των αποφάσεων για τους κοινοτικούς ιδίους πόρους,

Ζ. εκτιμώντας ότι η χρηματοδοτική δομή του ευρωπαϊκού προϋπολογισμού αιτιολογείται κατά μέγα μέρος από ιστορικούς λόγους και έχει αναπτυχθεί σύμφωνα με τις σχετικές απαιτήσεις εν μέρει ως αντίδραση σε συγκεκριμένα προβλήματα, γεγονός το οποίο ναι μεν ανταποκρίνεται σε κάποια λογική αντίληψη της ευρωπαϊκής ολοκλήρωσης, ταυτόχρονα όμως ακολουθεί σε λίγες μόνο περιπτώσεις μια σύνολη ευρωπαϊκή στρατηγική,

Η. εκτιμώντας ότι με την οικοδόμηση των κοινών πολιτικών και την προσχώρηση νέων μελών ο προϋπολογισμός της ΕΕ θα έχει να αντιμετωπίσει νέες προκλήσεις,

Θ. εκτιμώντας ότι τα πολιτικά, οικονομικά, χρηματοπιστωτικά και δημοσιονομικά πλεονεκτήματα που αποκομίζουν τα διάφορα κράτη μέλη από τη συμμετοχή τους στην Ευρωπαϊκή Ένωση και στην εφαρμογή των κοινών πολιτικών σχετικοποιούν σημαντικά τα προβαλλόμενα από ορισμένα κράτη μέλη ως αιτιολόγηση του αιτήματός τους για τη θέσπιση συμπληρωματικού διορθωτικού μηχανισμού και υπολογιζόμενα από τα κράτη αυτά καθαρά υπόλοιπα,

Ι. εκτιμώντας ότι ο καταμερισμός των βαρών στο πλαίσιο της χρηματοδότησης του προϋπολογισμού προσκρούει ολοένα και περισσότερο σε κριτική ορισμένων κρατών μελών τα οποία ζητούν, μεταξύ άλλων, την εφαρμογή συστήματος αντιστάθμισης παρόμοιου με εκείνο που είχε ήδη εφαρμοσθεί το 1984 για τη Μεγάλη Βρετανία, καθώς και ότι άλλα κράτη μέλη υποστηρίζουν ότι κατά τον υπολογισμό του μεριδίου συμμετοχής των κρατών μελών στη χρηματοδότηση του προϋπολογισμού θα έπρεπε να λαμβάνεται περισσότερο υπόψη το κατά κεφαλήν εισόδημα, και προτείνουν, ως εκ τούτου, να υπολογίζονται τα μερίδια συμμετοχής στη χρηματοδότηση βάσει σχήματος προοδευτικότητας,

ΙΑ. εκτιμώντας ότι η σημασία του ποσοστού των παραδοσιακών ιδίων πόρων, ως τμήματος των εσόδων, μειώνεται συνεχώς και ότι οι ίδιοι πόροι από τον ΦΠΑ καθώς επίσης και οι ίδιοι πόροι από το ΑΕΠ παρουσιάζουν χαρακτηριστικά βάσει των οποίων θα μπορούσαν να εξισωθούν με εθνικές συνεισφορές, γεγονός το οποίο καθιστά όλο και περισσότερο επείγουσα την ανάγκη δημιουργίας νέων ιδίων πόρων, οι οποίοι θα διασφαλίζουν την οικονομική αυτονομία της Κοινότητας,

ΙΒ. εκτιμώντας ότι κατά τη μελλοντική διαμόρφωση του συστήματος των ιδίων πόρων πρέπει να ληφθούν υπόψη οι αναφερόμενες στα άρθρα 2 και 3 της Συνθήκης ΕΚ βασικές αρχές καθώς και τα καθήκοντα και οι δραστηριότητες της Κοινότητας, η οικονομική και κοινωνική συνοχή και η αλληλεγγύη μεταξύ των κρατών μελών, όπως επίσης και η προώθηση της ανάπτυξης, της απασχόλησης και της ποιότητας ζωής μέσω της εφαρμογής κοινών πολιτικών,

ΙΓ. εκτιμώντας ότι το σημερινό σύστημα των ιδίων πόρων είναι ανεπαρκές όσον αφορά τα κριτήρια της οικονομικής αυτονομίας, της διαφάνειας, της καταλογισιμότητας και της δυνατότητας κατανόησής τους από τους πολίτες και ως εκ τούτου πρέπει να καταβληθούν προσπάθειες ώστε να καλυφθούν τα κριτήρια αυτά μέσω μεταρρύθμισης του συστήματος των ιδίων πόρων,

ΙΔ. εκτιμώντας ότι, με την καθιέρωση νέων ιδίων πόρων, οι οποίοι δεν θα αυξήσουν την επιβάρυνση των ευρωπαίων φορολογουμένων, το σύστημα των ιδίων πόρων θα μπορέσει να διαμορφωθεί με διαφανέστερο, απλούστερο και ορθολογικότερο τρόπο, θα αυξηθεί η οικονομική ανεξαρτησία της Ένωσης και θα μπορέσει να δημιουργηθεί μια απευθείας σχέση μεταξύ της Ευρωπαϊκής Ένωσης και των πολιτών της,

1. θεωρεί ότι ο προϋπολογισμός της Ευρωπαϊκής Ένωσης πρέπει κατ' αρχήν να διαμορφωθεί μακροπρόθεσμα σύμφωνα με τις οικονομικές θεμελιώδεις αρχές της συστηματικής αλληλουχίας του καθορισμού των καθηκόντων, του προγραμματισμού των δαπανών, της εξασφάλισης των εσόδων και της αξιολόγησης, προβαίνοντας συγχρόνως, κατά τον καθορισμό των καθηκόντων της Ένωσης, σε διαφοροποίηση μεταξύ ρυθμιστικών και φορολογικών[semigr ] πιστεύει ότι, προς μεγαλύτερο συμφέρον των ευρωπαίων πολιτών, τα έσοδα που εισπράττονται σε οποιοδήποτε επίπεδο - ευρωπαϊκό, εθνικό, περιφερειακό ή τοπικό - πρέπει να χρησιμοποιούνται αποδοτικά, και ότι πρέπει να αποφεύγεται, κατά το δυνατόν, η επικάλυψη καθηκόντων μεταξύ των ευρωπαϊκών και εθνικών αρχών[semigr ]

2. φρονεί ότι το σύστημα εσόδων πρέπει κατ' αρχήν να απαλλαγεί από εξαιρέσεις και ειδικές ρυθμίσεις, να λήξουν οι ισχύουσες ρυθμίσεις, όλα τα κράτη μέλη να μετέχουν στη χρηματοδότηση του προϋπολογισμού δυνάμει των ιδίων βασικών αρχών και ότι βάσει της Συνθήκης η εξισορρόπηση των διαφορών στην οικονομική ανάπτυξη πρέπει να πραγματοποείται όχι από την πλευρά των εσόδων αλλά από την πλευρά των δαπανών, σύμφωνα με τις βασικές αρχές του δημοσιονομικού συστήματος[semigr ]

3. υπενθυμίζει ότι η Επιτροπή είναι ο θεματοφύλακας των Συνθηκών και αρμόδια για τον προσδιορισμό του κοινοτικού συμφέροντος[semigr ] την καλεί ως εκ τούτου να έχει υπόψη τους στόχους αυτούς κατά τη διαμόρφωση των προτάσεών της και να μην καμφθεί εξ αιτίας των συμφερόντων ορισμένων κρατών μελών[semigr ]

4. απορρίπτει τη θεωρία της «δίκαιης επιστροφής», διότι αντίκειται στο αδιαίρετο των δικαιωμάτων, πλεονεκτημάτων και υποχρεώσεων - δημοσιονομικού και μη δημοσιονομικού χαρακτήρα - που απορρέουν από την ιδιότητα του κράτους μέλους της Ευρωπαϊκής Ένωσης, από την αρχή της αλληλεγγύης μεταξύ των κρατών μελών και τις βασικές αρχές των τεσσάρων ελευθεριών[semigr ] εκφράζει τη λύπη του για το γεγονός ότι η Επιτροπή εγκατέλειψε την ιδέα να υποβάλει εκτιμήσεις σχετικά με τα μη δημοσιονομικής φύσεως οικονομικά οφέλη που αποκομίζουν τα κράτη μέλη από τη συμμετοχή τους στην Οικονομική και Νομισματική Ένωση[semigr ]

5. φρονεί ότι ο ελλιπής δημοκρατικός έλεγχος και η ελλιπής συμμετοχή του Ευρωπαϊκού Κοινοβουλίου στη λήψη των αποφάσεων συνηγορούν υπέρ των μεταβολών στο σύστημα των ιδίων πόρων, και εκφράζει τη λύπη του για το γεγονός ότι οι διαφορετικές θέσεις των κρατών μελών φράσσουν προς το παρόν το δρόμο των μεταρρυθμίσεων[semigr ] λόγω της σημασίας του θέματος για την περαιτέρω ολοκλήρωση, αναμένει, εξάλλου, μια αποφασιστική σύγκλιση των διαφόρων σχετικών αντιλήψεων[semigr ]

6. είναι ως εκ τούτου της γνώμης ότι το σύστημα των ιδίων πόρων πρέπει να αναμορφωθεί κατά στάδια, παράλληλα με την εμβάθυνση της ολοκλήρωσης, ενώ κατ' αρχάς πρέπει να μειωθούν οι διαφορές όσον αφορά τα μερίδια συμμετοχής στη χρηματοδότηση, προκειμένου να δημιουργηθούν τα αναγκαία περιθώρια για ριζικότερες μεταρρυθμίσεις[semigr ]

7. ζητεί, ενόψει της αναθεώρησης των Συνθηκών σε σχέση με το θέμα της διεύρυνσης, τη διεξαγωγή εμπεριστατωμένης συζήτησης με θέμα την αναγκαία μεταρρύθμιση του άρθρου 201 (μελλοντικό άρθρο 269) της Συνθήκης ΕΚ, με σκοπό μια πιο ευέλικτη αλλά και πιο δημοκρατική διαμόρφωση του συστήματος των ιδίων πόρων[semigr ]

Στόχοι για μια μεταρρύθμιση των ιδίων πόρων

8. φρονεί ότι με την υλοποίηση της Οικονομικής και Νομισματικής Ένωσης και της συνακόλουθης ενδυνάμωσης της συνεργασίας στον τομέα της φορολογικής και οικονομικής πολιτικής έχει επιτευχθεί μια νέα βαθμίδα εμβάθυνσης και ποιότητας της ολοκλήρωσης η οποία καθιστά αναγκαία μια νέα, σύνολη θεώρηση του προϋπολογισμού της Ένωσης[semigr ] φρονεί ότι διαρθρώσεις του προϋπολογισμού πρέπει να διαμορφωθούν κατά τρόπον ώστε η Ένωση να μπορεί να ανταποκριθεί στο ρόλο της ως παγκοσμίου πολιτικού και οικονομικού παράγοντα με ολοένα αυξανόμενη βαρύτητα[semigr ] ζητεί να αποκτήσει στο πλαίσιο αυτό το Ευρωπαϊκό Κοινοβούλιο πλήρη εξουσία επί του προϋπολογισμού, η οποία δεν θα περιορίζεται μόνο στην πλευρά των δαπανών -και εδώ σε ένα μόνο τμήμα - αλλά θα καλύπτει όλους τους τομείς των εσόδων και δαπανών[semigr ]

9. θεωρεί ότι για τη διασφάλιση της οικονομικής αυτονομίας της ΕΕ, την εξασφάλιση της χρηματοδότησης του έργου της και της ικανότητας της προς ανέλιξη πρέπει να τεθεί μακροπρόθεσμα ο προϋπολογισμός στη βάση νέων ιδίων εσόδων, τα οποία δεν θα έχουν το χαρακτήρα συνεισφορών των κρατών μελών και δεν πρέπει συνολικώς να οδηγήσουν σε μεγαλύτερη επιβάρυνση του ευρωπαίων φορολογουμένων[semigr ] υπογραμμίζει ότι για την ενίσχυση του οικονομικού εξοπλισμού της, η Ένωση απαιτείται να διαθέτει επίσης σαφή αρμοδιότητα ως προς τη φορολογική νομοθεσία που την αφορά, συμπεριλαμβανομένης και της κυριαρχικής εξουσίας επί των εσόδων[semigr ]

10. φρονεί ότι τα έσοδα τα οποία εισρέουν απευθείας στην Ένωση έχουν άμεση σχέση με τους ευρωπαίους πολίτες, πρέπει να διαθέτουν όσο το δυνατόν μεγαλύτερο βαθμό αποδοχής από αυτούς και να ευρίσκονται σε λογική αλληλουχία με την ευρωπαϊκή ολοκλήρωση και το ευρωπαϊκό έργο[semigr ] υπογραμμίζει ότι αυτά τα έσοδα πρέπει να πληρούν τα κριτήρια της απλότητας και επαληθευσιμότητας, της αμεροληψίας, της διαφάνειας και της δυνατότητας δημοκρατικού ελέγχου[semigr ]

11. επισημαίνει ότι έχει αναθέσει για την επιλογή των καταλλήλων νέων πηγών φορολογίας και εσόδων την εκπόνηση δύο μελετών με τις οποίες διερευνώνται τα πλεονεκτήματα και μειονεκτήματα διαφόρων εσόδων[semigr ] επισημαίνει σχετικά ότι κανένα είδος φορολογίας δεν έχει αποδειχθεί εξαιρετικά κατάλληλο και, κατά συνέπεια, λαμβανομένων όσο το δυνατόν περισσότερο υπόψη των προαναφερθέντων κριτηρίων, πρέπει να διασφαλισθεί η μελλοντική οικονομική αυτονομία της Ένωσης με το συνδυασμό διαφόρων νέων εσόδων[semigr ]

12. φρονεί ότι το σύστημα εσόδων πρέπει να απαλλαγεί από καθήκοντα τα οποία είναι ξένα προς την υπόσταση του, όπως είναι η αντιστάθμιση ανισοτήτων ως προς τις οικονομικές επιδόσεις και η διόρθωση διαφορετικών εκταμιεύσεων προς τα κράτη μέλη, προβαίνοντας στην εκτέλεση αυτών των καθηκόντων με προσφορότερα μέσα όπως είναι η διαρθρωτική πολιτική και η πολιτική συνοχής[semigr ]

Όμοιοι όροι χρηματοδότησης για όλα τα κράτη μέλη

13. επισημαίνει ότι ο υπάρχων μηχανισμός αντιστάθμισης στην πλευρά των εσόδων, ο οποίος έχει χρησιμοποιηθεί έως σήμερα μόνο για τη Μεγάλη Βρετανία, είχε εισαχθεί με βάση το άνω του 70% μερίδιο συμμετοχής του γεωργικού τομέα στις δαπάνες της Κοινότητας με στόχο τον επιμερισμό βαρών υπέρ των κρατών που έχουν μικρότερο μερίδιο συμμετοχής του γεωργικού τομέα στην εθνική οικονομία τους[semigr ] υπογραμμίζει ότι η μείωση του μεριδίου των κρατών μελών στη χρηματοδότηση τομέων όπως είναι η διαρθρωτική πολιτική, τα προπαρασκευαστικά μέτρα για την προσχώρηση νέων κρατών μελών ή οι εσωτερικές πολιτικές είναι αντίθετη προς το σύστημα και εντελώς αδικαιολόγητη[semigr ]

14. καλεί την Επιτροπή, με γνώμονα μια ισορροπημένη κατανομή των βαρών της χρηματοδότησης του προϋπολογισμού μεταξύ των κρατών μελών, να υποβάλει πρόταση για σταδιακή επαναφορά του μηχανισμού αντιστάθμισης και να μεριμνήσει με την εν λόγω πρόταση ώστε οι ισχύουσες ρυθμίσεις να καταργηθούν σταδιακά («outphasing») το αργότερο έως την ημερομηνία προσχώρησης των πρώτων νέων μελών[semigr ]

15. τονίζει για μία ακόμη φορά το αίτημά του για την ενσωμάτωση του ΕΚΤ στον κοινοτικό προϋπολογισμό[semigr ]

Στοιχεία της μεταρρύθμισης

16. επισημαίνει ότι μειώνεται συνεχώς η σημασία των παραδοσιακών ιδίων πόρων ως μέρους της χρηματοδότησης του προϋπολογισμού και ότι η τάση αυτή θα επιταθεί με τη διεύρυνση της ΕΕ και την περαιτέρω ελευθέρωση του εμπορίου, συμπεριλαμβανομένου και του εμπορίου γεωργικών προϊόντων[semigr ]

17. υπογραμμίζει ότι κατά την είσπραξη των παραδοσιακών ιδίων πόρων στα κράτη μέλη απαιτούνται τεράστιες διοικητικές δαπάνες της Ένωσης ενώ συγχρόνως σημειώνονται πολυάριθμα κρούσματα παρατυπιών και απάτης[semigr ] καλεί την Επιτροπή να αναλάβει πλήρως τις ευθύνες της στον τομέα της προστασίας των χρηματοοικονομικών πηγών της Κοινότητας, κυρίως όσον αφορά την κατηγορία των παραδοσιακών ιδίων πόρων που προέρχονται από τους τελωνειακούς δασμούς, και να λάβει αποφασιστικά μέτρα για να ενθαρρύνει τα κράτη μέλη να εφοδιασθούν με αξιόπιστα συστήματα αξιολόγησης των επιπτώσεων της απάτης, καθώς και αξιολόγησης της αποτελεσματικότητας και των επιτευγμάτων των ελεγκτικών δραστηριοτήτων[semigr ] θεωρεί σκπόπιμη την καθιέρωση συστήματος μέσω του οποίου τα κράτη μέλη πρέπει να εισπράττουν με αποτελεσματικότερο τρόπο παραδοσιακούς ίδιους πόρους[semigr ]

18. επισημαίνει ταυτόχρονα ότι οι παραδοσιακοί ίδιοι πόροι αποτελούν τα μοναδικά πραγματικά ίδια έσοδα της Ένωσης τα οποία δεν μπορούν να εκληφθούν ως συνεισφορές των κρατών μελών[semigr ] καλεί την Επιτροπή να εκπονήσει, σταθμίζοντας όλα τα επιχειρήματα, συμπεριλαμβανομένων και των επιπτώσεων της μετάβασης του πρώτου και δευτέρου γύρου («gateway effects»), πρόταση για τη διαχείριση των παραδοσιακών ιδίων πόρων η οποία αφ' ενός θα λαμβάνει υπόψη τη σημασία τους για τον ευρωπαϊκό προϋπολογισμό, για την ευρωπαϊκή οικονομία και για τη λειτουργία της εσωτερικής αγοράς και αφ' ετέρου θα εξετάζει χωρίς επιφυλάξεις την σχέση κόστους/ωφελείας[semigr ]

19. επισημαίνει ότι οι ίδιοι πόροι ΦΠΑ διευκολύνουν, με τη σημερινή τους διάρθρωση, την εξίσωσή τους με συνεισφορές των κρατών μελών, όπως άλλωστε διαπιστώνουν το Ελεγκτικό Συνέδριο και η Επιτροπή στις τελευταίες γνωμοδοτήσεις τους σχετικά με τους ιδίους πόρους[semigr ] επισημαίνει περαιτέρω ότι οι μέθοδοι υπολογισμού που χρησιμοποιούνται για τον καθορισμό τους και τα κατώτατα όρια περιορισμού, καθώς και οι κοινοί συντελεστές υπολογισμού που ισχύουν στο πλαίσιο αυτό, έχουν οδηγήσει στη δημιουργία ενός εξαιρετικά περίπλοκου και αδιαφανούς συστήματος[semigr ]

20. παρέχει, για το λόγο αυτό, μια πρώτη στήριξη στην πρόταση να συνδυασθούν οι ίδιοι πόροι ΦΠΑ και ΑΕΠ σε μία διαφανή και επαληθεύσιμη, ως προς τον υπολογισμό της, ενιαία πηγή ιδίων πόρων με βάση το ΑΕΠ, η οποία θα μπορέσει να αποτελέσει την αφετηρία για ουσιαστική μεταρρύθμιση του συστήματος των ιδίων πόρων και την καθιέρωση νέων ιδίων εσόδων στη θέση της σημερινής τρίτης και τετάρτης πηγής εσόδων[semigr ]

21. επισημαίνει ότι με τη χρησιμοποίηση απηρχαιωμένης μεθόδου υπολογισμού για τον δείκτη οικονομικής αποδοτικότητας ΑΕΠ έχουν ανακύψει ανισορροπίες που οφείλονται σε τεχνικούς λόγους[semigr ] καλεί, ως εκ τούτου, την Επιτροπή να μεριμνήσει, με την πρόταση για βραχυπρόθεσμη τεχνική αναθεώρηση της απόφασης σχετικά με τους ιδίους πόρους, για την άρση των τεχνικών αιτίων των ανισορροπιών και για τον καθορισμό του ΑΕΠ σύμφωνα με την πλέον πρόσφατη μέθοδο υπολογισμού[semigr ]

22. θεωρεί ότι τα δημόσια έσοδα ή κέρδη των ευρωπαϊκών οργάνων, όπως είναι τα κέρδη της ΕΚΤ, πρέπει να εισρέουν ως ίδια έσοδα στον ευρωπαϊκό προϋπολογισμό[semigr ]

23. ζητεί, κατά τη συμφωνία στην οποία θα καταλήγουν τα κράτη μέλη σχετικά με ορισμένες μορφές φόρων, να προβλέπεται τουλάχιστον η διοχέτευση μιας αναλογίας ως ιδίων πόρων στον προϋπολογισμό της Ένωσης, δεδομένου ότι οι φόροι αυτοί θα είναι κατά κύριο λόγο ευρωπαϊκού χαρακτήρα[semigr ]

24. υπογραμμίζει ότι αυτά τα νέα έσοδα δεν πρέπει να προστίθενται στον ευρωπαϊκό προϋπολογισμό, αλλά να υποκαθιστούν άλλα υφιστάμενα έσοδα[semigr ]

25. ζητεί από το Συμβούλιο να εγκρίνει τη μεταρρύθμιση αυτή σε συναίνεση με το Ευρωπαϊκό Κοινοβούλιο, προκειμένου να καταστεί δυνατή η έναρξη ισχύος της πριν από την πρώτη διεύρυνση[semigr ]

26. θεωρεί ότι η σταδιακή τροποποίηση του συστήματος των ιδίων πόρων πρέπει να αποτελέσει στοιχείο των διαπραγματεύσεων για τη σύναψη διοργανικής συμφωνίας σχετικά με τις δημοσιονομικές προοπτικές για τη χρονική περίοδο 2000 - 2006[semigr ]

27. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και το Ελεγκτικό Συνέδριο.